b'\n_START_ARTICLE_\nFarmacevtska oblika za uho\n_START_PARAGRAPH_\nFarmac\xc3\xa9vtska obl\xc3\xadka za uh\xc3\xb3 je teko\xc4\x8da, poltrdna ali trdna farmacevtska oblika za vkapavanje ali razpr\xc5\xa1evanje zdravilne u\xc4\x8dinkovine v sluhovod ali za izpiranje u\xc5\xa1esa._NEWLINE_Obi\xc4\x8dajno vsebuje eno ali ve\xc4\x8d u\xc4\x8dinkovin v ustrezni podlagi. Lahko vsebuje pomo\xc5\xbene snovi, na primer za izotoniranje, uravnavanje viskoznosti, uravnavanje ali stabiliziranje pH, pove\xc4\x8danje topnosti u\xc4\x8dinkovine, stabiliziranje izdelka ali za zagotavljanje protimikrobnih lastnosti. \xc4\x8ce je farmacevtska oblika za uho namenjena uporabi v po\xc5\xa1kodovanem u\xc5\xa1esu, zlasti, kadar je bobni\xc4\x8d predrt, ali pred operativnim posegom, mora biti sterilna, brez konzervansov in polnjena v enoodmerni vsebnik.'